**„Programové vyhlásenie Asociácie čistiarenských expertov Slovenskej republiky“**

Asociácia čistiarenských expertov Slovenskej republiky (AČE SR) vstupuje do 13. roku svojej existencie. Za toto obdobie sa AČE SR etablovala na slovenskej vodárenskej resp. čistiarenskej scéne ako životaschopné odborné združenie, ktoré má snahu pozdvihnúť úroveň presadzovania odborných poznatkov do reálnej praxe. Na dosiahnutie týchto cieľov sa činnosť AČE SR orientovala predovšetkým na odborno-vzdelávacie aktivity (medzinárodné bienálne konferencie Odpadové vody a Kaly a odpady, semináre v rámci výstavy AQUA), konzultačné, projekčné a expertné služby, participáciu na príprave legislatívnych dokumentov pre MŽP SR, ako aj na mnohé iné aktivity. Za uvedené obdobie sa AČE SR stala uznávaným partnerom pre slovenské odborné organizácie (Asociácia vodárenských spoločností, Združenie zamestnávateľov vo vodnom hospodárstve, Asociácia priemyselnej ekológie, Národný komitét IWA a i.), pre národné profesionálne združenia v oblasti čistenia vôd a vodného hospodárstva (českej CzWA, maďarskej MaSzeSz a rakúskej ÖWAV), ako aj pre medzinárodné organizácie European Water Association (ako národný člen za Slovenskú republiku) a Global Water Partnership.

V súčasnosti AČE SR združuje spolu 120 individuálnych a 18 korporatívnych členov, ktorí zahŕňajú všetky dôležité odborné skupiny v oblasti čistenia odpadových vôd (projektanti, vedci, technológovia, prevádzkovatelia, vysokoškolskí učitelia, študenti, referenti štátnych inštitúcií a pod.). Ide o uznávaných odborníkov, ktorí sú na národnej aj medzinárodnej úrovni rešpektovanými expertmi, a ktorí sa svojimi aktivitami podieľajú na zvyšovaní úrovne odvádzania a čistenia odpadových vôd, spracovania kalov a iných oblastí vodného hospodárstva.

Slovenská republika vstupom do Európskej Únie prebrala veľmi náročné úlohy a ciele v oblasti odvádzania a čistenia odpadových vôd. Tieto ciele sa okrem finančného kapitálu potrebného na ich realizáciu nezaobídu ani bez vedomostného potenciálu odborníkov, ktorí participujú na príprave, realizácii a prevádzke projektov čistiarenskej infraštruktúry, ktorá by mala zabezpečovať dostatok kvalitnej vody aj pre ďalšie generácie. Žijeme v období, kedy sa do čistiarenskej infraštruktúry investujú obrovské finančné prostriedky a je povinnosťou odborníkov, aby sa tieto prostriedky investovali rozumne a hospodárilo sa s nimi efektívne.

Nový výbor AČE SR uvedomujúc si odborný potenciál celej organizácie, využijúc doterajšie dobré meno a nestrannosť v rozhodovaní, sa chce v nasledujúcich rokoch venovať určitým profilovým oblastiam,

* kde je potrebný otvorený dialóg k hľadaniu optimálnych ciest na dosiahnutie náročných cieľov,
* kde cítime, že mierne zaostávame za vývojom vo svete resp. v okolitých krajinách,
* kde je potrebná odborná podpora, diskusia a hľadanie moderných riešení.

AČE SR v kontexte týchto požiadaviek deklaruje snahu vyvíjať v období rokov 2012 - 2014 aktivity predovšetkým v týchto oblastiach:

vo vzťahu k zvyšovaniu odbornej pripravenosti pracovníkov vo vodnom hospodárstve

* organizovaním odborných podujatí s cieľom podporovať rast odborných vedomostí na všetkých úrovniach (vedeckej, odbornej a laickej) formou konferencií, seminárov, workshopov, kde sa vhodnou formou budú prezentovať naše a zahraničné skúsenosti z prípravy, realizácie a prevádzky čistiarenskej infraštruktúry vo všetkých veľkostných kategóriách.

Tento cieľ bude v nasledujúcom období realizovaný organizáciou odborných konferencií a seminárov

* + medzinárodný odborný seminár „Alternatívne spôsoby čistenia odpadových vôd pre najmenšie sídelné jednotky“ v rámci výstavy AQUA 2012
	+ medzinárodná bienálna konferencia „Odpadové vody 2012“
	+ odborný seminár v rámci výstavy AQUA 2014 (téma ešte nešpecifikovaná)
	+ medzinárodná bienálna konferencia „Odpadové vody 2014“
* iniciovať systém odborných školení pre pracovníkov vodárenských spoločností s cieľom zvýšiť odbornú úroveň prevádzkového personálu na ČOV,
	+ v roku 2012 vypracovať ponuku na krátkodobé vzdelávacie kurzy pre pracovníkov obcí a vodárenských spoločností,
	+ v spolupráci s AVS a ZMOS získať prostriedky na realizáciu projektu zo zdrojov MŽP, fondov EÚ a pod.,
	+ realizácia vzdelávacích kurzov v rokoch 2013-2014,

vo vzťahu k spolupráci so štátnou správou a samosprávou

* iniciovať spoluprácu so štátnou vodnou správou (MŽP) s cieľom využiť odborný potenciál AČE SR pri tvorbe a implementácii legislatívnych dokumentov, ktoré budú v súlade s najnovšími odbornými poznatkami a zároveň budú rešpektovať národné aj európske požiadavky na dosiahnutie dobrého stavu vôd na Slovensku,
	+ pripraviť skupiny odborníkov (ad hoc skupiny, odborné skupiny AČE SR), ktoré budú k dispozícii pre odborné diskusie na MŽP v rámci prípravy nových legislatívnych predpisov týkajúcich sa čistenia vôd, spracovania kalov, produkcie bioplynu a pod.,
	+ deklarovať pripravenosť a ochotu na odborné diskusie s MŽP SR na odborných aj neformálnych fórach,
* iniciovať systém vzdelávania zamestnancov štátnej správy a samosprávy, ktorí sa zaoberajú čistiarenskou infraštruktúrou, s cieľom zvýšiť ich úroveň poznania technických a technologických procesov prebiehajúcich pri čistení odpadových vôd, čím by sa podporila vecnosť a odbornosť ich právnych rozhodnutí,
	+ v roku 2012 vypracovať ponuku na krátkodobé vzdelávacie kurzy pre pracovníkov štátnej správy (úrady životného prostredia, Vodohospodársky podnik, povodia),
	+ v spolupráci s MŽP získať prostriedky na realizáciu projektu zo zdrojov MŽP, fondov EÚ a pod.,
	+ realizácia vzdelávacích kurzov v rokoch 2013-2014,

vo vzťahu k rozvoju samotnej AČE SR, k zvýšeniu jej akcieschopnosti a efektivity odbornej práce

* presunúť časť odborných činností na novovznikajúce odborné skupiny
	+ odborná skupina „Malé a domové ČOV“ bude pokračovať v úspešne začatej spolupráci s MŽP SR v oblasti legislatívnej a technicko-technologickej prípravy podmienok na širšiu aplikáciu malých a domových ČOV v podmienkach malých sídelných jednotiek a rozptýlenej zástavby, za ktorých nebude ohrozená kvalita povrchových a podzemných zdrojov vody,
	+ odborná skupina „Úsporné opatrenia v technológii ČOV“ rozvinie spoluprácu s MŽP v oblasti návrhu aplikácii BAT technológií na slovenských ČOV,
* vytvoriť ďalšie odborné skupiny so špecifickým zameraním na určité oblasti, kde by sa sústreďovali špecialisti s cieľom riešenia špecifických problémov čistiarenskej praxe,
* zreorganizovať webovú stránku AČE SR s cieľom jednoduchšieho vyhľadávania informácií o aktivitách a odborných prácach Asociácie.

Napriek tomu, že ide o pomerne náročné ciele, ktoré si budú vyžadovať podporu nielen výboru, celej členskej základne, ale aj našich partnerov a sympatizantov, veríme, že predložené vízie budú maximálne zrealizované a pomôžu pri ďalšom budúcom rozvoji čistiarenstva na Slovensku.

Bratislava, 12.04.2012

Doc. Ing. Igor Bodík, PhD.

 predseda AČE